**อย. เข้ม สั่งระงับโฆษณาทันที หากพบไม่ตรงตามที่ได้รับอนุญาต**

อย. ร่วมกับแพทยสภา และกรมสนับสนุนบริการสุขภาพ หารือแนวทางการกำกับดูแลผลิตภัณฑ์เครื่องมือแพทย์และเครื่องสำอาง โดยหากพบโฆษณาไม่ตรงตามที่ได้รับอนุญาต สั่งระงับทันที พร้อมดำเนินการกับผู้กระทำผิดอย่างเข้มงวด เพื่อให้ผู้บริโภคได้รับความปลอดภัยจากการใช้ผลิตภัณฑ์สุขภาพ

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า ปัจจุบันพบมีการโฆษณาผลิตภัณฑ์สุขภาพไม่ตรงตามที่ได้รับอนุญาตจากสำนักงานคณะกรรมการอาหารและยา (อย.) โดยเฉพาะผลิตภัณฑ์เครื่องมือแพทย์และเครื่องสำอาง ด้วยเหตุนี้ อย. ในฐานะหน่วยงานที่กำกับดูแลผลิตภัณฑ์ดังกล่าวจึงได้หารือร่วมกับหน่วยงานที่เกี่ยวข้อง ได้แก่ แพทยสภา และกรมสนับสนุนบริการสุขภาพ (สบส.) เพื่อหาแนวทางในการกำกับดูแลอย่างเข้มงวด โดยผลิตภัณฑ์เครื่องมือแพทย์ อย. ได้ดำเนินการเชิงรุกปิดกั้นโฆษณาหากพบไม่ตรงตามที่ได้รับอนุญาต และดำเนินการกับผู้ที่ฝ่าฝืนกฎหมายอย่างเคร่งครัด โดยเฉพาะผลิตภัณฑ์ฟิลเลอร์ที่มักมีการนำไปใช้ผิดวัตถุประสงค์จากที่ได้รับอนุญาต นอกจากนี้ อย. ยังร่วมกับ สบส. ลงพื้นที่ตรวจสอบสถานพยาบาลที่มีการกระทำผิด ทั้งนี้ ผู้บริโภคสามารถศึกษาข้อมูลและผลิตภัณฑ์ฟิลเลอร์ที่ได้รับอนุญาตผ่านทาง QR Code นี้

สำหรับผลิตภัณฑ์เครื่องสำอางยังคงพบปัญหาด้านการโฆษณา โดยเฉพาะเครื่องสำอางที่บรรจุในรูปแบบ Ampoule, Vial หรือ Syringe ซึ่งผลิตภัณฑ์เหล่านี้ห้ามฉีดหรือห้ามใช้ร่วมกับเครื่องมือแพทย์ โดยให้ใช้สำหรับทาภายนอกเท่านั้น ดังนั้น อย. จึงได้ร่วมกับสำนักงานสาธารณสุขจังหวัดทั่วประเทศ กองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) และ สบส. ลงพื้นที่ตรวจสอบสถานพยาบาล สถานที่ผลิต และสถานที่นำเข้าเครื่องสำอาง ซึ่งในปัจจุบัน อย. มีคำสั่งเพิกถอนใบรับจดแจ้งแล้ว 38 รายการ อีกทั้งยังขอความร่วมมือแพทยสภาในการประชาสัมพันธ์การใช้เครื่องสำอางที่บรรจุในรูปแบบ Ampoule, Vial หรือ Syringe อย่างถูกต้อง ตรงตามวัตถุประสงค์ ทั้งนี้ ผู้บริโภคสามารถตรวจสอบผลิตภัณฑ์เครื่องสำอางรูปแบบ Ampoule, Vial หรือ Syringe ที่จดแจ้งกับ อย. ได้ทาง QR Code นี้

**รองเลขาธิการฯ อย.** กล่าวเพิ่มเติมว่า หากผู้บริโภคมีข้อสงสัยเรื่องความปลอดภัยของผลิตภัณฑ์สุขภาพ หรือพบผลิตภัณฑ์ที่ผิดกฎหมาย สามารถสอบถาม แจ้งเบาะแส หรือร้องเรียนได้ที่สายด่วน อย. 1556 หรือผ่าน Line @FDAThai, Facebook: FDAThai หรือ E-mail: 1556@fda.moph.go.th หรือสำนักงานสาธารณสุขจังหวัด

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 27 ธันวาคม 2567 / ข่าวแจก 69 ปีงบประมาณ พ.ศ. 2568**